Broj: 711-I-358-M-20/22-03-17

Zagreb, 27. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Luciana Vukelića, ravnatelja Hrvatskog zavoda za zdravstveno osiguranje (u daljnjem tekstu: HZZO),** za davanjem mišljenja Povjerenstva, na 156. sjednici, održanoj 27. siječnja 2022., daje sljedeće:

**MIŠLJENJE**

**Obzirom da su u članku 3. stavku 1. podstavku 26. ZSSI/21-a kao obveznici u smislu Zakona izričito navedeni ravnatelj, zamjenik ravnatelja i pomoćnici ravnatelja HZZO-a, a da se na Popisu funkcija obnašatelja drugih javnih dužnosti, kojeg je Vlada Republike Hrvatske sukladno članku 59. stavku 5. ZSSI/21-a dostavila Povjerenstvu dana 21. siječnja 2022., ne nalaze funkcija članova Upravnog vijeća HZZO-a, isti nisu zakonski obveznici u smislu odredbe članka 3. stavka 2. ZSSI/21-a.**

Obrazloženje

Zahtjev za davanjem mišljenja Povjerenstva podnio je obveznik Lucijan Vukelić, ravnatelj HZZO-a. U knjigama ulazne pošte Povjerenstva zahtjev je zaprimljen 17. siječnja 2022. pod poslovnim brojem 711-U-564-M-20/22-01-3, povodom kojeg se vodi predmet broj M-20/22.

Člankom 3. stavkom 1. podstavkom 26. ZSSI/21-a propisano je da su ravnatelj, zamjenik ravnatelja i pomoćnici ravnatelja Hrvatskog zavoda za zdravstveno osiguranje obveznici u smislu navedenog zakona, stoga je Lucijan Vukelić povodom obnašanja dužnosti ravnatelja HZZO-a dužan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da Upravno vijeće HZZO-a upravlja radom navedenog državnog tijela te da se sastoji od 9 članova koje imenuje Vlada Republike Hrvatske na razdoblje od četiri godine. Navodi da su članovi Upravnog vijeća HZZO-a Drago Prgomet, Ivica Lukšić, Dario Nakić, Hrvoje Pezo, Miroslav Venus, Milka Kosanović, Tajana Drakulić, Tomislav Dulibić i Antun Guljaš.

Obveznik traži mišljenje Povjerenstva jesu li članovi Upravnog vijeća HZZO-a obveznici u smislu odredbe članka 3. stavka 2. ZSSI/21-a kojom je propisano da se odredbe toga Zakona primjenjuju i na druge obnašatelje dužnosti koje imenuje Vlada Republike Hrvatske.

Zahtjevu je priloženo rješenje Vlade Republike Hrvatske od 14. svibnja 2020. kojim su navedene osobe imenovane članovima Upravnog vijeća HZZO-a te rješenje Vlade Republike Hrvatske od 7. siječnja 2021. kojim je Antun Guljaš, kao predstavnik radnika, imenovan za člana Upravnog vijeća HZZO-a.

Uvidom u podatke nadležnog registra Trgovačkog suda u Zagrebu, utvrđeno je da je HZZO upisan kao javna ustanova kojoj je osnivač Republika Hrvatska.

Prema članku 59. stavku 5. ZSSI/21-a, državna tijela iz članka 3. stavka 2. Zakona dostavit će Povjerenstvu popis funkcija na koje se imenuju obnašatelji dužnosti iz toga stavka, u roku od 90 dana od stupanja na snagu ovoga Zakona te nadalje jednom godišnje.

Vlada Republike Hrvatske je temeljem odredbe članka 59. stavka 5. ZSSI/21, dopisom KLASA: 022-03/22-22/15, URBROJ: 50301-15/28-22-01 od 21. siječnja 2022., Povjerenstvu dostavila Popis osoba iz ZSSI-a koje imenuje i razrješava, na kojem se Popisu pod funkcijama na koje kao druge obnašatelje dužnosti imenuje Vlada Republike Hrvatske ne nalaze članovi Upravnog vijeća HZZO-a.

Člankom 3. stavkom 2. ZSSI/21-a propisano je da se odredbe tog Zakona primjenjuju i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama zakona kojim se uređuje služba u Oružanim snagama Republike Hrvatske.

Imajući u vidu da članovi Upravnog vijeća HZZO-a u članku 3. stavku 1. podstavku 26. ZSSI/21-a nisu navedeni kao zakonski obveznici, niti se u dopisu Vlade Republike Hrvatske od 21. siječnja 2022. navodi da bi se na njih povodom članstva u Upravnom vijeću HZZO-a primjenjivale odredbe tog Zakona kao na druge obnašatelji dužnosti koje imenuje Vlada Republike Hrvatske, Povjerenstvo zaključuje da članovi Upravnog vijeća HZZO-a nisu obveznici u smislu odredbi ZSSI/21-a te ih stoga povodom članstva u Upravnom vijeću ne obvezuje taj Zakon.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Lucijan Vukelić, elektroničkom dostavom
2. Objava na internetskoj stranici Povjerenstva
3. Pismohrana